আমার ব্যক্তিগত ভাগ্য রেখা অনুযায়ী কখনোই রাজনীতিবিদদের ক্ষমতার সময় তাদের ধারে কাছে থাকা হয় না। বরং দূরত্ব বেড়ে যায় অনেক। তবে খুব কাছ থেকে দেখা হিরন ভাই’র সাথে মেলামেশা বা মাখামাখিটা এমন পর্যায় ছিল যে সেটা রাজনীতি আর সাংবাদিক হিসাবে ভাগ করার মত নয়। বয়সের ব্যবধান ভূলে বন্ধুর মতই ছিল সম্পর্কটা। দুষ্টমীর ছলে গালি দিয়ে কথা বলতেন। আর সেই গালিও যেন অনেক মধুর ছিল। গানের কথার মতই ‘ বেদনা মধূর হয়ে যায় , তুমি যদি দাও, চোখের তারায় নামে স্বপ্ন তুমি যদি চাও’। তার সেই দু’ চোখের স্বপ্নের চাওয়া – পাওয়ার হিসাব টা আর শেষ পর্যন্ত মিলল না। সকলের দৃষ্টির অগোচরে তিনি চলে গেছেন। চলে যাওয়ার পর সকলের মতই আমারও আফসোস হায়রে প্রাচ্যের ভেনিস নগর উন্নয়নের এই অগ্রদূত কেন এ ভাবে অকালে চলে গেলেন। সত্যি কথা বলতে হলে আমাদের অগ্রজ সময়ের সাহসী সাংবাদিক শওকত মিলটন ভাইয়ের সাথে তাল মিলিয়ে বলতে হচ্ছে ‘আমাদের হিরন ভাই’ ছিলেন মেয়র হওয়ার আগে পর্যন্ত। তখন তিনি একটা নির্দিষ্ট গন্ডিতে আমাদের কয়েক জন কে ঘিরেই ছিলেন। মিলটন ভাই’র বাসা ছাড়াও প্লানের্ট ওয়ার্ল্ড শিশু পার্ক, প্রয়াত ব্যবসায়ী মিরাজ আহমেদ এর লিভার ব্্রার্দাসের (বর্তমান ইউনিলিভার) অফিসে রাত জেগে আড্ডায় মিলটন ভাই, পুলক দা ও প্রয়াত মিরাজ আহমেদ এর বাইরে তেমন কাউকে নিয়মিত দেখেছি বলে মনে হয় না। মিরাজ ভাই, হিরন ভাই আজ বেচে নেই। মিলটন ভাই রাজধানী ঢাকার বাসিন্দা। তবুও পুলক দা’র বাইরে এখনো এই নগরীতে হিরন ভাইয়ের আমৃত্যু বিশ্বস্থ কর্মী হিসাবে পরিচিত কালু বেচে আছে। গভীর রাতে আড্ডা শেষে কালুই মোটর বাইকে পৌছে দিতেন হিরন ভাইকে। গভীর রাত পর্যন্ত আড্ডায় তিনি নিজের রাজনীতির ক্যরিয়ার ও বরিশালের উন্নয়নের ভাবনার কথা বলতেন। মাঝে মধ্যে তার ভাবনার কথা গুলো বাস্তবে অসম্ভব বলে মনে হতো। কিন্ত তিনি সিটি মেয়র হওয়ার পর প্রমান করে গেছেন না তাকে দায়িত্ব দিলে তিনি সত্যিই চিত্র শিল্পীর মত মনের মাধুরী মিশিয়ে রং তুলির আচরে ছবির মত সাজিয়ে তুলতে পারেন নগর ভবন থেকে ৫৮ বর্গ কিলোমিটার এই সিটি কর্পোরেশনের এলাকাটি। অপ্রিয় হলেও সত্য হিরন ভাইয়ের এই বিশাল কর্মযজ্ঞের কোন অংশীদ্বার ছিলাম না আমি বা সে সময়ের পুরনো ঘনিষ্ট আমার মত কয়েক জন। ২০০৮ সালের ৪ আগষ্ট একটি শ্বাসরুদ্ধকর রাতের লড়াইয়ে সাংবাদিক হিসাবে নিরপেক্ষতা ছেড়ে আমরা যেন হিরন ভাইয়ের কর্মী বনে গেলাম। উত্তেজিত হিরনের বজ্রকন্ঠে উত্তাল হয়ে উঠেছিল নির্বাচন কর্মকর্তার অফিস। ওয়ারলেস সেটে ভেসে এলো দু; সংবাদ ‘ হিরন সাহেব যদি বেশী বাড়াবাড়ি করে তাইলে তাকে আটক করে ক্যাম্পে নিয়ে আসো’। সেনা সমর্থিত একটি অনির্বাচিত সরকারের আমলে এমন নির্দেশনায় বুঝলাম ভোটে না জিতলে হিরন ভাইকে হ্যান্ডকাপ পড়িয়ে ক্যাম্পে নিয়ে যাওয়া হবে। তাকে আইন শৃঙ্খলা রক্ষাকারী বাহিনী তুলে নেওয়ার সময় চোখ দু’টি বেধে নিয়ে গেলেও আমরা অসহায় দর্শকের মত দাড়িয়ে দেখা ছাড়া আর হয়তো কিছুই করতে পারবো না। এমন দু:চিন্তার মাঝেই ভোটের রায়ে বিজয়ের মুকুট পড়লেন আমাদের প্রিয় হিরন ভাই।